Diari Oficial de la Generalitat Valenciana


Sumari del DOGV 4909, del 23-12-2004 (2004/13811)

ACORD de 3 de desembre de 2004, del Consell de la Generalitat, per a la introducció de la productivitat variable en els equips d'Atenció Primària.
--------------------------------------------------------------------------------------------------------------------------------------------------

### Dades del document

Número de DOGV
:   4909

Data del DOGV
:   23-12-2004

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2004/13938


Data del document
:   03-12-2004

Organisme emissor
:   Conselleria de Sanitat

Tipus de document
:   Acord

ACORD de 3 de desembre de 2004, del Consell de la Generalitat, per a la introducció de la productivitat variable en els equips d'Atenció Primària. [2004/X13163]
  
El Consell de la Generalitat, en la reunió del dia 3 de desembre de 2004, va adoptar l'acord següent:
  
L'Acord d'1 d'octubre de 2002, del Consell de la Generalitat, establix en l'epígraf 7é, ?Millora de l'eficiència del sistema sanitari- el compromís del Consell de la Generalitat i, per tant, de la pròpia Conselleria de Sanitat, de millora contínua de la qualitat de l'assistència sanitària, per mitjà del desenvolupament d'instruments de gestió que potencien la implicació dels professionals en els objectius del sistema, a fi de realitzar una òptima assignació dels recursos disponibles d'acord amb les necessitats reals de la població.
  
Eixe compromís de constant millora de la qualitat de l'atenció sanitària es concreta, en l'àmbit de l'Atenció Primària, en la introducció del pagament individualitzat per targeta sanitària, com un instrument que remunere de forma més justa i objectiva l'activitat assistencial de cada un dels facultatius i pediatres dels equips d'Atenció Primària, alhora que es potencia la lliure elecció de metge, la millora de la qualitat assistencial i la incentivació dels professionals.
  
En eixe sentit, la publicació de la Llei 17/2003, de 30 de desembre, de Pressupostos de la Generalitat per a l'exercici 2004, ha comportat la consagració del principi de retribució individualitzada per als facultatius i pediatres dels equips d'Atenció Primària per mitjà de la introducció del pagament per targeta sanitària, en l'article 27.
  
D'altra banda, la Llei de Pressupostos esmentada introduïx el complement de productivitat en l'àmbit de l'Atenció Primària com a mesura organitzativa imprescindible per a potenciar la implicació dels professionals en la gestió eficaç i eficient dels recursos, materialitzant, amb la mesura esmentada, el compromís d'incentivació dels professionals previst en l'apartat 7.2 de l'Acord d'1 d'octubre de 2002, del Consell de la Generalitat.
  
L'article 27.4 de la Llei de Pressupostos de la Generalitat per a l'exercici 2004 establix que els professionals sanitaris que presten servicis en els centres i institucions sanitàries dependents de la Consellleria de Sanitat poden percebre una productivitat variable, que respondrà a la ponderació dels paràmetres següents: ús eficient dels recursos, qualitat assistencial, accessibilitat i grau d'implicació en activitats pròpies de l'organització.
  
La regulació del concepte retributiu de productivitat variable establit en l'article 27 de la Llei de Pressupostos de la Generalitat troba l'acomodament perfecte amb el que disposa la Llei 55/2003, de 16 de desembre, de l'Estatut Marc del personal estatutari dels servicis de salut que, en l'article 43, establix el complement de productivitat com el destinat a retribuir el rendiment especial, l'interés o la iniciativa del titular del lloc, així com la participació en programes o actuacions concretes i la contribució del personal a la consecució dels objectius programats, després de l'avaluació dels resultats assolits.
  
El sistema de productivitat variable per als equips d'Atenció Primària previst en el present acord bascula sobre un eix fonamental: l'accessibilitat, entesa des de la perspectiva de l'usuari i definida com la demora major de quaranta-huit hores per a rebre una assistència per part de l'equip d'Atenció Primària.
  
En efecte, l'accessibilitat considerada així constituïx la pedra angular del sistema. Accessibilitat i lliure elecció del facultatiu d'Atenció Primària són dos elements indissociablement units i íntimament relacionats. La valoració i lliure elecció del facultatiu per part de l'usuari tenen la seua correlació immediata en la coresponsabilitat del metge sobre la demora generada en la seua atenció, de manera que este paràmetre siga el determinant de la quantia de l'incentiu, junt amb les noves formes de pagament capitatiu introduïdes amb el pagament per targeta sanitària.
  
Els paràmetres d'accessibilitat, ús eficient dels recursos sanitaris, qualitat assistencial i grau d'implicació en activitats pròpies de l'organització previstos en la Llei de Pressupostos, i recollits en el present acord, doten el sistema d'objectivitat i transparència.
  
En suma, el sistema de productivitat previst en el present acord per a l'àmbit de l'Atenció Primària, com els que pròximament s'adopten per a l'Atenció Especialitzada, tenen com a objectiu últim la millora de l'eficiència i la qualitat en la prestació sanitària als ciutadans, compromís fonamental dels professionals i gestors sanitaris en la realització efectiva del dret a la protecció de la salut consagrat en l'article 43 de la Constitució.
  
El present acord del Consell de la Generalitat té com a finalitats la quantificació dels paràmetres establits en la Llei de Pressupostos, i la fixació dels criteris de distribució.
  
Per tant, després de la negociació amb les organitzacions sindicals més representatives, presents en la Mesa Sectorial de Sanitat, d'acord amb el que preveu la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servici de les Administracions Públiques, i fent ús de l'habilitació continguda en l'article 53 de la Llei 11/2000, de 28 de desembre, de Mesures Fiscals, de Gestió Administrativa i Financera, i d'Organització de la Generalitat, i en l'article 27.4 de la Llei 17/2003, de Pressupostos de la Generalitat per a l'exercici 2004, a proposta del conseller de Sanitat, el Consell de la Generalitat
  
ACORDA
  
Primer. Objecte i àmbit d'aplicació
  
L'objecte d'este acord és regular la introducció d'un sistema de productivitat variable en l'àmbit de l'Atenció Primària de la Conselleria de Sanitat, la quantificació dels paràmetres establits en la Llei de Pressupostos i la fixació dels criteris de distribució.
  
Este acord s'aplicarà al personal mèdic dels equips d'Atenció Primària.
  
Segon. Criteris d'inclusió
  
Amb l'objecte de disposar d'indicadors fiables, capaços de valorar de forma clara l'esforç dels professionals en la millora de la qualitat de l'assistència i la utilització eficient dels recursos, serà necessari que els professionals hagen romàs, almenys, un any en el mateix lloc de treball. Per a la percepció de productivitat variable durant 2004 serà imprescindible que durant l'any 2003 no s'haja produït cap canvi en el lloc de treball. Si es produïx un canvi de lloc de treball l'any 2004, es percebrà únicament la part proporcional dels mesos treballats efectivament en el mateix lloc de treball en què es va prestar servicis durant l'any 2003.
  
S'aplicarà per als professionals amb més de dos anys d'antiguitat en el Sistema Nacional de Salut, en les categories professionals a què es referix l'àmbit d'aplicació, amb independència del seu règim jurídic, i que al seu torn tinguen població assignada en el SIP.
  
La comissió de seguiment resoldrà els conflictes que sorgisquen quant a l'aplicació d'algun dels criteris d'inclusió.
  
Tercer. Millora de l'accessibilitat
  
L'accessibilitat és un dels components bàsics de la qualitat assistencial. Un dels paràmetres bàsics per a definir l'accessibilitat és l'absència de demora en l'accés a l'assistència en l'Atenció Primària. En relació amb este paràmetre es tindran en compte les consideracions següents:
  
1. Els equips d'Atenció Primària hauran de prendre les mesures organitzatives dirigides a garantir l'assistència de tots els ciutadans que sol·liciten atenció, en un termini sempre inferior a 48 hores, harmonitzant esta disponibilitat amb els drets dirigits a la protecció de la salut dels treballadors.
  
En el supòsit que un ciutadà sol·licite ser atés específicament pel facultatiu que té assignat, es considerarà demora si no es presta assistència en les següents dos jornades efectives de treball d'eixe professional, aplicant la normativa derivada del Decret 137/2003, de 18 de juliol, del Consell de la Generalitat, pel qual regula la jornada i l'horari de treball, permisos, llicències i vacances del personal al servici de les institucions sanitàries de la Generalitat dependents de la Conselleria de Sanitat.
  
2. L'activitat programada (seguiment de programes de salut, cita concertada per al seguiment de patologies, etc.), no es tindrà en consideració per a la valoració de la demora.
  
3. Els diumenges i festius es comptaran com a temps d'espera, llevat que en coincidisquen dos o més de consecutius, de tal manera que, si es demana l'assistència en divendres, haurà de ser atesa divendres o dissabte; si es demana en dissabte, ha de ser atesa dissabte o dilluns i, si la demanda es produïx el dia anterior a dos festius seguits ha de ser atesa en el mateix dia o en el primer dia laboral.
  
4. En equips d'Atenció Primària amb nombre mitjà de targetes assignades inferior a 1.500 (+15%) per a metge de família i 900 (+15%) per a pediatres d'equip, i en el cas que a un usuari no se li preste l'assistència en les condicions ressenyades adés, la demora actuarà com a criteri excloent per a l'equip d'Atenció Primària a què li correspon l'assistència d'eixe usuari
  
5. En el cas que la població major de 65 anys assignada a l'equip d'Atenció Primària d'una zona bàsica de salut siga superior al 25%, es considerarà la demora com a factor excloent per als equips d'Atenció Primària, únicament si la mitjana del nombre de targetes assignades en la zona bàsica és menor o igual a 1.500.
  
6. També en seran exclosos els facultatius que no presten l'assistència sol·licitada en les dues jornades efectives de treball del professional següents aplicant la normativa referent a permisos i llicències.
  
7. Cada divendres o l'últim dia de la setmana anterior a un festiu, els coordinadors de cada centre enviaran a la direcció, preferentment en format electrònic, un quadre resum en què constarà el nom del facultatiu, si ha existit alguna demora en algun dia de la setmana i la signatura del coordinador.
  
8. Amb l'objecte de facilitar la posada en marxa de mesures organitzatives en els equips d'Atenció Primària, durant els tres primers mesos d'aplicació d'este acord, la demora no actuarà com a criteri d'exclusió.
  
9. La comissió de seguiment, davant de situacions extraordinàries des del punt de vista sanitari com ara pandèmies, emergències sanitàries o altres d'anàlogues, podrà acordar que, de forma temporal, siga eliminada la demora com a factor excloent.
  
10. En el cas que un professional presente demores de forma habitual que li impedisquen l'accés al complement de productivitat, podrà sol·licitar que estudie el seu cas la comissió de seguiment que, després d'escoltar la persona interessada, farà les recomanacions pertinents dirigides als òrgans competents.
  
Quart. Indicadors per al càlcul de la productivitat per a metges d'equips d'Atenció Primària
  
De forma semestral es valoraran els grups d'indicadors següents:
  
a) Relatius a l'ús racional del medicament (màxim100 punts).
  
b) Relatius a la implicació en objectius assistencials (màxim 25 punts).
  
A) Ús racional del medicament.
  
La valoració de cada un dels indicadors (annex I) es farà tant segons el resultat obtingut respecte a la mitjana de la Comunitat Valenciana, com segons l'esforç de millora en l'ús dels recursos evidenciat respecte a l'any anterior per part del mateix professional.
  
Per als indicadors DHD, que valoren la utilització global, s'utilitzaran com a referència els resultats de la zona bàsica; en els indicadors DDD/DDD, que valoren perfils de prescripció, s'utilitzarà com a referència el CPA (metge de família) de cada un dels professionals.
  
En el cas que no s'arribe a obtindre un global de 35 punts en este apartat, es considerarà, pel que fa a la quantificació de la productivitat, que s'han obtingut zero punts. El segon any i el tercer any d'aplicació d'este sistema de productivitat, en el cas que no s'arribe a obtindre un global, respectivament, de 45 i 50 punts en este apartat, es considerarà pel que fa a la quantificació de la productivitat, que s'han obtingut zero punts.
  
B) Relatius a la implicació en objectius assistencials.
  
1. Per implicació en l'activitat docent i d'investigació (màxim de 15 punts).
  
1.1. Per cada hora d'activitat docent dirigida a l'equip d'Atenció Primària, autoritzada pel coordinador i la direcció d'Atenció Primària: 0,5 punts, amb un màxim de 5 punts.
  
Estes activitats hauran de ser proposades pel coordinador, autoritzades per la direcció d'Atenció Primària i realitzades en els centres sanitaris públics. Així mateix, es tindrà en compte l'activitat de formació i educació en la salut, realitzada en l'àmbit de la Comunitat Valenciana, i que compte amb l'autorització del coordinador de l'equip d'Atenció Primària. Una vegada realitzades, el coordinador n'enviarà a la direcció d'Atenció Primària un quadre resum signat amb el dia, la data i l'hora de l'activitat i el tema.
  
1.2. Per cada hora d'assistència a una activitat docent dirigida a l'equip d'Atenció Primària, autoritzada pel coordinador i la Direcció d'Atenció Primària: 0,1 punts, amb un màxim de 5 punts.
  
Estes activitats hauran de ser proposades pel coordinador, autoritzades per la direcció d'Atenció Primària i realitzades en els centres sanitaris públics. Una vegada realitzades, el coordinador n'enviarà a la direcció d'Atenció Primària un quadre resum signat amb el dia, la data i l'hora de l'activitat i el tema.
  
1.3. Per cada publicació en una revista científica indexada durant l'any en curs, relacionada amb l'atenció primària: 1 punt, amb un màxim de 5 punts.
  
El coordinador haurà d'enviar mensualment a la direcció, junt amb l'anterior quadre resum, el títol de l'article, la revista i els professionals que hagen participat en la redacció de l'article.
  
2. Indicador d'incapacitat temporal (5 punts).
  
S'obtindrà si s'omplin els apartats següents en la totalitat dels formularis P'9: els tres números d'identificació del treballador, el lloc de treball, la descripció de la limitació de la capacitat funcional, el codi diagnòstic CIM 9 de C, dates de baixa, d'alta i d'emissió, contingència (malaltia comuna o accident no laboral), identificació del facultatiu i causa de l'alta quan calga.
  
3. Situació d'aïllament (25 punts).
  
S'entendrà com a situació d'aïllament la dels professionals que treballen en centres de treball ubicats a més de 45 minuts o a més de 45 quilòmetres de l'hospital més pròxim.
  
En el termini de dos mesos després de la signatura d'este acord, l'administració enviarà a la comissió de seguiment una llista dels centres considerats en situació d'aïllament, per a la seua aprovació.
  
4. Durant el temps que les targetes assignades a un metge superen les 1.800, li correspondran 25 punts. Una vegada s'hagen pres mesures d'ajust de les targetes, es prorratejarà esta quantitat respecte al nombre de mesos en els quals s'ha mantingut la situació esmentada.
  
5. Coordinadors de zones bàsiques de salut de més de 15.000 habitants on més del 50% dels professionals obtinguen 60 o més punts totals en el càlcul de la productivitat: 20 punts.
  
6. En les zones bàsiques de més de 15.000 habitants en què el 35% o més dels recursos de facultatius estiguen diàriament en horari de vesprades: 10 punts a tots els professionals de la zona bàsica.
  
7. En cada àrea de salut es farà una auditoria en, almenys, dos centres, respecte a un dels indicadors professionals del contracte de gestió, a elecció de la comissió de seguiment. En el cas que s'hagen complit els objectius d'eixos indicadors, tots els professionals de l'àrea rebran 5 punts.
  
8. En els equips que tinguen més població assignada que la definida perquè la demora actue com a criteri d'exclusió, els professionals que no presenten demora rebran una assignació de 25 punts.
  
Cinqué. Indicadors per al càlcul de la productivitat per a pediatres d'equip d'Atenció Primària
  
De forma semestral es valoraran els grups d'indicadors següents:
  
a) Relatius a l'ús racional del medicament (màxim 60 punts).
  
b) Relatius a la implicació en objectius assistencials (màxim 65 punts).
  
A) Ús racional del medicament.
  
La valoració de cada un dels indicadors (annex II) es farà tant segons el resultat obtingut respecte a la mitjana de la Comunitat Valenciana com segons l'esforç de millora en l'ús dels recursos evidenciat respecte a l'any anterior pel mateix professional.
  
Per als indicadors DHD, que valoren la utilització global, s'utilitzarà com a referència els resultats de la zona bàsica; en els indicadors DDD/DDD, que valoren perfils de prescripció, s'utilitzarà com a referència el CPA de cada un dels professionals.
  
En el cas que no s'arribe a obtindre un global de 20 punts en este apartat, es considerarà, pel que fa a la quantificació de la productivitat, que s'han obtingut zero punts. El segon d'any d'aplicació d'este sistema de productivitat, en el cas que no s'arribe a obtindre un global de 25 punts en este apartat, es considerarà pel que fa a la quantificació de la productivitat, que s'han obtingut zero punts. En el següent any d'aplicació, si no s'arriba a obtindre un global de 30 punts, es considerarà pel que fa a la quantificació de la productivitat, que s'han obtingut zero punts.
  
B) Relatius a la implicació en objectius assistencials.
  
1. Ompliment dels registres nominals de vacunes.
  
Amb l'objectiu durant l'any 2004 d'aconseguir un taxa de cobertura vacunal infantil, almenys, del 75% dels menors de 14 anys, assignats a cada facultatiu, correctament vacunats i omplides les seues dades en el Registre Nominal de Vacunes, s'assignarà:
  
Entre 75% i 80% 20 punts
  
Més del 80% 35 punts
  
2. Per implicació en l'atenció continuada: s'assignaran 10 punts, si s'han fet almenys dues guàrdies al mes en atenció especialitzada.
  
3. Per implicació en l'activitat docent i d'investigació (màxim de 15 punts):
  
3.1. Per cada hora d'activitat docent dirigida a l'equip d'Atenció Primària, o bé a altres especialistes, que siga autoritzada pel coordinador i la direcció d'Atenció Primària: 0,5 punts, amb un màxim de 5 punts.
  
Estes activitats hauran de ser proposades pel coordinador, autoritzades per la direcció d'Atenció Primària i realitzades en centres sanitaris públics. També comptabilitzaran en este punt les activitats de formació i educació en la salut, realitzades en l'àmbit de la Comunitat Valencià i que compten amb l'autorització del coordinador de l'equip d'Atenció Primària. Una vegada realitzades, el coordinador n'enviarà a la direcció d'Atenció Primària un quadre resum signat amb el dia, la data i l'hora de l'activitat i el tema.
  
3.2. Per cada hora d'assistència a una activitat docent de l'especialitat, autoritzada pel coordinador i la direcció d'Atenció Primària: 0,1 punts, amb un màxim de 5 punts.
  
Estes activitats hauran de ser proposades pel coordinador, autoritzades per la direcció d'Atenció Primària i realitzades en centres sanitaris públics. Una vegada realitzades, el coordinador n'enviarà un quadre resum signat amb el dia, la data i l'hora de l'activitat, el tema i els assistents a l'activitat docent.
  
3.3. Per cada publicació en una revista científica indexada durant l'any en curs, relacionada amb l'atenció primària: 1 punt, amb un màxim de 5 punts.
  
El coordinador haurà d'enviar mensualment a la direcció, junt amb el quadre resum anterior, el títol de l'article, la revista i els professionals que hagen participat en la redacció de l'article.
  
4. Situació d'aïllament (25 punts).
  
S'entendrà com a situació d'aïllament, la dels centres de treball ubicats a més de 45 minuts o a més de 45 quilòmetres de l'hospital més pròxim.
  
En el termini de dos mesos després de la signatura d'este acord l'administració enviarà a la comissió de seguiment una llista dels centres considerats en situació d'aïllament, per a la seua aprovació.
  
5. Durant el temps en què les targetes assignades a un pediatre superen les 1.200, li correspondran 20 punts. Una vegada s'hagen pres mesures d'ajust de targetes, es prorratejarà esta quantitat respecte al nombre de mesos en els quals s'haja mantingut la situació esmentada.
  
6. Coordinadors de zones bàsiques de salut de més de 15.000 habitants, on més del 50% dels professionals obtinguen 60 o més punts totals: 20 punts.
  
7. En les zones bàsiques amb 3 o més pediatres en què s'oferisca assistència diària en horari de vesprades: 10 punts a tots els professionals de la zona bàsica.
  
8. En cada àrea de salut es farà una auditoria en, almenys, dos centres, respecte a un dels indicadors professionals del contracte de gestió, a elecció de la comissió de seguiment. En el cas que s'hagen complit els objectius d'eixe indicador, tots els professionals de l'àrea rebran 5 punts.
  
9. En els equips que tinguen més població assignada que la definida perquè la demora actue com a criteri d'exclusió, els professionals que no presenten demora rebran una assignació de 25 punts.
  
Sisé. Càlcul de la productivitat
  
Els punts obtinguts per cada un dels professionals seran valorats de manera individual, independentment que l'indicador faça referència a l'individu, a la zona de salut o a l'àrea.
  
Després d'això, es farà un prorrateig del valor econòmic dels punts, segons la quantitat econòmica destinada a la productivitat variable en Atenció Primària establida en el punt nové d'este acord.
  
En cap cas, la quantitat que un professional puga obtindre en este concepte serà major de 3.000 euros a l'any.
  
En el supòsit que, una vegada efectuat eixe càlcul, a algun professional li correspongueren quantitats superiors, les quantitats que sobrepassen els 3.000 euros seran prorratejades entre la resta de professionals que hagen obtingut almenys un punt en el càlcul de la productivitat variable.
  
En el supòsit d'incapacitat temporal, només es percebrà la part proporcional de la productivitat que corresponga pels mesos efectivament treballats.
  
Seté. Forma de pagament del complement de productivitat
  
El pagament de la productivitat es farà cada sis mesos. Les activitats que siguen valorades per al càlcul de la productivitat en el primer trimestre no seran valorades en el semestre següent.
  
Huité. Comissió de seguiment
  
Es crea una comissió de seguiment, formada per l'administració i els sindicats que signen este acord, que tindrà com a objecte el seguiment i la interpretació de tots els aspectes que es deriven de l'aplicació d'este acord. Es convocarà, almenys, cada trimestre.
  
Nové. Import per a 2004
  
Per a l'exercici 2004, la partida pressupostària destinada a la productivitat variable en l'Atenció Primària serà de 2'2 milions d'euros.
  
Deu. Efectes
  
Este acord tindrà efectes des de l'endemà de la publicació en el Diari Oficial de la Generalitat Valenciana, i els efectes econòmics que se'n deriven valdran des de l'1 de gener de 2004.
  
Onze. Habilitació
  
S'autoritza el conseller de Sanitat per a establir les mesures necessàries per a l'execució d'este acord.
  
València, 3 de desembre de 2004
  
El vicepresident i secretari del Consell de la Generalitat,
  
VÍCTOR CAMPOS GUINOT
  
ANNEX I
  
METGE GENERAL
  
Racionalització de l'ús d'antibiòtics fins a 15 punts
  
DHD J01 (nivell zona bàsica de salut) fins a 7 punts
  
DDD d'antibiòtics de primer nivell / DDD tots J01 fins a 8 punts
  
Racionalització del consum M01 fins a 15 punts
  
DHD M01 (nivell de zona bàsica de salut) fins a 7 punts
  
DDD ibuprofén / DDD M01A fins a 8 punts
  
Racionalització del consum d'antihipertensius fins a 15 punts
  
DDD diürètics i betablocadors / DDD tots els
  
antihipertensius fins a 7 punts
  
DDD IECA / DDD ARA II fins a 8 punts
  
Racionalització d'inhibidors de la bomba de protons fins a 15 punts
  
DHD inhibidors de la bomba de protons fins a 7 punts
  
DDD omeprazole / DDD total d'inhibidors
  
de la bomba fins a 8 punts
  
Fàrmacs sense aportació rellevant (potencial C) fins a 15 punts
  
% DDD potencial C (últims 5 anys) / DDD total fins a 15 punts
  
Ús de genèrics fins a 15 punts
  
% de genèrics més eficients (5%) total prescripció fins a 15 punts
  
Assignació pressupostària
  
Nivell de zona bàsica fins a 10 punts
  
ANNEX II
  
 PEDIATRES
  
Racionalització ús antibiòtics fins a 25 punts
  
DHD J01 (nivell zona bàsica de salut) fins a 10 punts
  
DDD d'abiòtics de primer nivell / DDD tots J01 fins a 15 punts
  
Fàrmacs sense aportació rellevant (potencial C) fins a 25 punts
  
% DDD potencial C (últims 5 anys) / DDD total fins a 25 punts
  
Ús genèrics fins a 10 punts
  
% genèrics més eficients (5%) total prescripció fins a 10 punts